ষ্টাফ রিপোর্টার: বগুড়ার শেরপুরে জামায়াতের দুর্গ বলে পরিচিত গাড়ীদহ ইউনিয়নের ১৮ নেতাকর্মী (রুকন) একযোগে পদত্যাগ করেছেন। আসন্ন ইউনিয়ন পরিষদ নির্বাচনে দলীয় প্রার্থী নির্বাচনকে কেন্দ্র করে দ্বন্দ্বের জের ধরে জামায়াত নেতারা পদত্যাগ করতে বাধ্য হয়েছেন বলে সংবাদ সম্মেলনে জানিয়েছেন। গত ১৫ মার্চ মঙ্গলবার বেলা ১০ টায় শেরপুর প্রেসক্লাবে এক সংবাদ সম্মেলনে লিখিত বক্তব্য রাখেন শেরপুর উপজেলার গাড়ীদহ ইউনিয়ন জামায়াতের কর্মপরিষদ সদস্য মাও: নজরুল ইসলাম। তিনি বলেন, দুই বছর আগে জামায়াতের দলীয় চেয়ারম্যান  প্রার্থী হিসাবে আলহাজ্ব মো: আনিসুর রহমানের নাম ঘোষনা করা হয়। কিন হীন উদ্দেশ্যে চরিতার্থ করার জন্য উপজেলা ও জেলা জামায়াতের পক্ষ থেকে বর্তমান চেয়ারম্যান ও জনসমর্থনহীন জামায়াত নেতা আ: সাত্তারকে আকস্মিকভাবে চেয়ারম্যান প্রার্থী হিসাবে ঘোষণা করা হয়। এর প্র্রতিবাদ করায় জামায়াতের গাড়ীদহ ইউনিয়ন আমীর তবিবুর রহমান, সেক্রেটারী মাহমুদুল হাসান ও মাও: আনিসুর রহমানকে অগণতান্ত্রিকভাবে দল থেকে বহিস্কার করা হয়। এর প্রতিবাদে আমরা ইউনিয়নের ২৯ জন রুকনের মধ্যে ১৮ জন রুকন সদস্য জামায়াত থেকে পদত্যাগ করলাম। সংবাদ সম্মেলনে আরো বলা  হয়, যতদিন উপজেলা ও জেলা জামায়াতের রাজনীতিতে গণতন্ত্র ফিরে না আসবে ততদিন আমরা জামায়াতের সদস্যপদ গ্রহণ করবো না। সংবাদ সম্মেলনে পদত্যাগকারী রুকন সদস্যেরা উপসিত ছিলেন। পদত্যাগকারী জামায়াতের রুকন সদস্যরা হলেন- মকছেদ আলী, আ: রশিদ, ফজলুর রহমান, আবুল কালাম,মো: আব্দুর রউফ হেলাল, নজরুল ইসলাম, আব্দুল মোহায়মিন, শাহজাহান আলী, ইয়াকুব আলী, আব্দুল খালেক, মামুনুর রশিদ, নুরুজ্জামান, শফিকুল ইসলাম, হাজী আহমদ আলী, মামুনুর রশিদ ফকির, আবু জিহাদী, আ: খালেক, খোরশেদ আলম।